
KĖDAINIŲ RAJONO SAVIVALDYBĖS TARYBA

SPRENDIMAS

DĖL Kėdainių rajono savivaldybės KULTŪROS ir meno TARYBOS  Sudarymo ir nuostatų tvirtinimo

2011 m. gruodžio 9 d. Nr. TS-433
Kėdainiai

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 6 straipsnio 13 punktu, 16 straipsnio 2 dalies 6 punktu ir 18 straipsnio 1 dalimi, Lietuvos Respublikos kultūros ministro 2008 m. gruodžio 8 d. įsakymu Nr. ĮV-608 „Dėl Pavyzdinių savivaldybių kultūros ir meno tarybų nuostatų tvirtinimo“ (Žin., 2008, Nr. 146-5888), Kėdainių rajono savivaldybės taryba n u s p r e n d ž i a:

1. Patvirtinti Kėdainių rajono savivaldybės kultūros ir meno tarybos nuostatus (pridedama).

2. Sudaryti savivaldybės tarybos kadencijos laikotarpiui Kėdainių rajono savivaldybės kultūros ir meno tarybą:

Rita Karnilavičienė – rajono savivaldybės tarybos Švietimo ir kultūros komiteto narė,

Petras Labeckis – Kėdainių muzikos mokyklos direktorius,

Julius Lukoševičius – Švietimo skyriaus vedėjas,

Vytas Matkus – Kėdainių fotografų draugijos pirmininkas,

Dalia Minkevičienė – J. Monkutės-Marks muziejaus direktorė,

Ona Mikalauskienė – Kėdainių kultūros centro direktorė,

Nijolė Naujokienė – Kėdainių rajono savivaldybės mero pavaduotoja,

Vytautė Rupeikaitė, Kėdainių rajono savivaldybės jaunimo reikalų tarybos narė,
Birutė Ruzgienė – Kėdainių Mikalojaus Daukšos viešosios bibliotekos direktorė,

Žydronė Smulskienė – Asociacijos „Šlapaberžės bendruomenės centras" pirmininkė,
Kęstutis Stadalnykas – Kultūros ir sporto skyriaus vedėjas,

Vidmantas Valantiejus – Šėtos kultūros centro direktorius,

Rimantas Žirgulis – Krašto muziejaus direktorius.

3. Pripažinti netekusiais galios:

3.1. Kėdainių rajono savivaldybės tarybos 2006 m. sausio 27 d. sprendimą Nr. TS-14 „Dėl kultūros tarybos nuostatų ir sudėties tvirtinimo“;

3.2. Kėdainių rajono savivaldybės tarybos 2007 m. birželio 22 d. sprendimą Nr. TS-230 „Dėl Kėdainių rajono savivaldybės tarybos 2006 m. sausio 27 d. sprendimo Nr. TS-14 „Dėl Kultūros tarybos nuostatų ir sudėties tvirtinimo“ pakeitimo“;

3.3. Kėdainių rajono savivaldybės tarybos 2007 m. rugsėjo 28 d. sprendimą Nr. TS-312 „Dėl kultūros tarybos komisijos pakeitimo“.

KĖDAINIŲ RAJONO SAVIVALDYBĖS KULTŪROS IR MENO TARYBOS NUOSTATAI

I. BENDROSIOS NUOSTATOS

1. Kėdainių rajono savivaldybės kultūros ir meno tarybos nuostatai reglamentuoja Kėdainių rajono savivaldybės kultūros ir meno tarybos (toliau vadinama – Taryba) uždavinius, funkcijas, teises, pareigas, sudėtį ir darbo organizavimą.

2. Taryba yra patariamoji institucija, atliekanti eksperto bei konsultanto funkcijas, įgyvendinant valstybės ir Savivaldybės kultūros politiką savivaldybės teritorijoje.

3. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Kėdainių rajono savivaldybės tarybos sprendimais, kitais teisės aktais ir šiais nuostatais.

4. Tarybos išvados ir pasiūlymai, teikiami savivaldybės institucijoms ir kultūros įstaigoms, yra rekomendaciniai.

5. Taryba bendradarbiauja su Lietuvos Respublikos kultūros ministerija, Kėdainių rajono savivaldybės taryba, Savivaldybės administracija, savivaldybės teritorijoje veikiančiomis kultūros ir švietimo įstaigomis, nevyriausybinėmis organizacijomis, vykdančiomis kultūrinę veiklą, bendruomenėmis, jaunimo organizacijomis, tautodailininkais, meno kūrėjais.

6. Tarybą steigia ir jos nuostatus tvirtina Kėdainių rajono savivaldybės taryba.

II. TARYBOS UŽDAVINYS IR FUNKCIJOS

7. Pagrindinis Tarybos uždavinys yra analizuoti kultūros būklę savivaldybėje ir teikti išvadas bei pasiūlymus dėl valstybės ir Savivaldybės kultūros politikos įgyvendinimo Kėdainių rajono savivaldybės teritorijoje.

8. Taryba, įgyvendindama šį uždavinį, atlieka šias funkcijas:

8.1. teikia pasiūlymus dėl Lietuvos Respublikos Vyriausybės nutarimais ir kitais teisės aktais patvirtintų kultūros programų įgyvendinimo savivaldybės teritorijoje;

8.2. teikia pasiūlymus bei išvadas dėl prioritetinių Savivaldybės kultūros plėtros krypčių;

8.3. dalyvauja rengiant ir įgyvendinant Savivaldybės kultūros plėtros programas;

8.4. teikia pasiūlymus dėl kultūros projektų dalinio finansavimo iš Savivaldybės biudžeto lėšų prioritetų;

8.5. esant reikalui, dalyvauja svarstant Savivaldybės kultūros įstaigų veiklos programas bei ataskaitas ir teikia pasiūlymus steigėjui dėl jų veiklos tobulinimo;

8.6. teikia pasiūlymus bei išvadas dėl Savivaldybės kultūros įstaigų tinklo optimizavimo;

8.7. teikia pasiūlymus Savivaldybės tarybai dėl Savivaldybės kultūros premijų, stipendijų steigimo ir skyrimo, kultūrai nusipelniusių kraštiečių atminimo įamžinimo, garbės vardų suteikimo ir kt.;

8.8. teikia pasiūlymus dėl kultūrinio turizmo programų įgyvendinimo savivaldybės teritorijoje;

8.9. inicijuoja savivaldybės kultūros būklės tyrimus, analizuoja jų rezultatus, teikia pasiūlymus Savivaldybės tarybai dėl padėties gerinimo;

8.10. skatina kultūrines inovacijas savivaldybės teritorijoje.
III. TARYBOS TEISĖS IR PAREIGOS

9. Taryba turi teisę:

9.1. teisės aktų nustatyta tvarka gauti informaciją iš Savivaldybės administracijos padalinių, Savivaldybės kultūros bei švietimo įstaigų, kultūrinę veiklą vykdančių nevyriausybinių organizacijų;

9.2. kviesti į posėdžius Savivaldybės administracijos padalinių specialistus, kultūros ir švietimo įstaigų darbuotojus, nevyriausybinių organizacijų atstovus;

9.3. kviesti į posėdžius kultūros ekspertus, galinčius teikti informaciją bei išvadas svarstomais kultūros klausimais.

10. Taryba kasmet informuoja visuomenę apie savo veiklą.

IV. TARYBOS SUDĖTIS IR DARBO ORGANIZAVIMAS

11. Tarybą sudaro 13 narių: Savivaldybės tarybos Švietimo ir kultūros komiteto nariai, Savivaldybės kultūros ir švietimo skyrių specialistai, kultūros ir švietimo įstaigų atstovai, nevyriausybinės organizacijos, vykdančios kultūrinę veiklą savivaldybės teritorijoje, bendruomenės, jaunimo organizacijos atstovai, menininkas. Juos rajono Savivaldybės tarybos kadencijos laikotarpiui tvirtina Savivaldybės taryba.

12. Tarybos kadencija – 4 metai. Kadencijos pabaigoje turėtų būti keičiama bent trečdalis tarybos narių. 

13. Tarybos nario kadencijų skaičius  neribojamas.

14. Taryba visų tarybos narių dauguma renka pirmininką ir pirmininko pavaduotoją.

15. Tarybos pirmininkas, jeigu jo nėra – tarybos pirmininko pavaduotojas organizuoja tarybos darbą, pirmininkauja tarybos posėdžiams, atsako už jos veiklą, atstovauja jai.

16. Tarybos pirmininku negali būti renkamas kultūrą administruojančio Savivaldybės administracijos padalinio atstovas.

17. Tarybos darbo reglamentą tvirtina pati taryba savo pirmajame posėdyje.

18. Tarybos posėdžiams protokoluoti, dokumentacijai tvarkyti Savivaldybės administracijos Kultūros ir sporto skyrius skiria sekretorių, kuris nėra tarybos narys.  

V. BAIGIAMOSIOS NUOSTATOS

19. Taryba nevykdo finansinės veiklos.

20. Taryba dirba visuomeniniais pagrindais.

21. Tarybos veiklos dokumentai (posėdžių protokolai, ekspertų išvados, susirašinėjimo medžiaga ir kt.) saugomi Lietuvos Respublikos archyvų įstatymo (Žin., 1995, Nr.107-2389; 2004, Nr. 57-1982) ir kitų teisės aktų nustatyta tvarka.

